b'\n_START_ARTICLE_\nJonas Gerulaitis\n_START_SECTION_\nBiografija\n_START_PARAGRAPH_\nJ. Gerulaitis 1980 m. baig\xc4\x97 LTSR Valstybin\xc4\xaf dail\xc4\x97s institut\xc4\x85 (dabar \xe2\x80\x93 Vilniaus dail\xc4\x97s akademija) dizaino katedr\xc4\x85. Ved\xc4\x99s (\xc5\xbemona Loreta \xe2\x80\x93 r\xc5\xabb\xc5\xb3 dizainer\xc4\x97), turi s\xc5\xabnus Jurg\xc4\xaf ir Gedimin\xc4\x85. Brolis Viktoras Gerulaitis \xe2\x80\x93 muzikologas.\n_START_SECTION_\nProfesionali veikla\n_START_PARAGRAPH_\nJ. Gerulai\xc4\x8dio darbo kryptis \xe2\x80\x93 interjerai, baldai, ekspozicijos ir individual\xc5\xabs dizaino objektai (\xc5\xa1viestuvai, funkcionalios skulpt\xc5\xabrios). Pastaruoju metu did\xc5\xbeiausi\xc4\x85 d\xc4\x97mes\xc4\xaf skiria ekspozicij\xc5\xb3 dizainui. K\xc5\xabryboje galima i\xc5\xa1skirti du laikotarpius \xe2\x80\x93 ankstyv\xc4\x85j\xc4\xaf, kurio metu dominavo dekonstruktyvus postmodernizmas ir v\xc4\x97lesn\xc4\xafj\xc4\xaf, kurio metu rei\xc5\xa1k\xc4\x97si individualizmas ir eksperimentavimas._NEWLINE_1980\xe2\x80\x931989 m. J. Gerulaitis dirbo dizaineriu Bald\xc5\xb3 projektavimo biure. 1990 m. buvo vienos pirm\xc5\xb3j\xc5\xb3 Lietuvoje priva\xc4\x8di\xc5\xb3 dizaino kompanij\xc5\xb3 "NaDa" \xc4\xafk\xc5\xabr\xc4\x97j\xc5\xb3 (veik\xc4\x97 1990\xe2\x80\x931993 m.), v\xc4\x97liau \xc4\xafk\xc5\xabr\xc4\x97 dizaino studij\xc4\x85 "NaDa Art" (veik\xc4\x97 1993\xe2\x80\x931995 m.). Dabar dirba laisvai samdomu dizaineriu._NEWLINE_J. Gerulaitis buvo vienas i\xc5\xa1 1988 m. Klaip\xc4\x97doje \xc4\xafvykusio pirmojo Lietuvoje tarprespublikinio (dalyvavo estai, latviai ir lietuviai) dizaineri\xc5\xb3 k\xc5\xabrybinio seminaro "Neonas 88", skirto Klaip\xc4\x97dos miestui, organizatori\xc5\xb3._NEWLINE_Tarp reik\xc5\xa1mingesni\xc5\xb3 J. Gerulai\xc4\x8dio darb\xc5\xb3 \xe2\x80\x93 virtuv\xc4\x97s baldai "\xc5\xa0ilut\xc4\x97" (gaminys laim\xc4\x97jo paskatinam\xc4\x85j\xc4\x85 premij\xc4\x85 S\xc4\x85junginiame bald\xc5\xb3 konkurse Maskvoje, 1984 m.), Vilniaus vie\xc5\xa1bu\xc4\x8dio "Astorija" (dabar \xe2\x80\x93 "Radisson SAS") restorano baldai (1987 m.), kavin\xc4\x97s-baro Kretingoje interjeras (1986 m.), vie\xc5\xa1bu\xc4\x8dio ir diskotekos "\xc5\xa0achmatin\xc4\x97" Palangoje interjeras ir baldai (1988 m.), V. ir K. Mizgiri\xc5\xb3 gintaro muziejaus-galerijos Vilniuje interjeras ir ekspozicin\xc4\x97 \xc4\xafranga (1998 m.), kavin\xc4\x97s "Bix" Vilniuje interjeras ir \xc4\xafranga (1995 m.), Vilniaus kavin\xc4\x97s "Martonas" interjeras ir baldai (2000 m.), parodos "Balt\xc5\xb3 menas" ekspozicin\xc4\x97 \xc4\xafranga (2008 m.), Valdov\xc5\xb3 r\xc5\xabm\xc5\xb3 ekspozicin\xc4\x97 \xc4\xafranga (2008 m.). Taip pat J. Gerulaitis suk\xc5\xabr\xc4\x99s nema\xc5\xbeai individualios paskirties ir serijin\xc4\x97s gamybos bald\xc5\xb3.\n_START_SECTION_\nPedagogin\xc4\x97 veikla\n_START_PARAGRAPH_\nNuo 1989 m. J. Gerulaitis d\xc4\x97sto Vilniaus dail\xc4\x97s akademijos Dizaino katedroje trimat\xc4\x97s kompozicijos kurs\xc4\x85. 1998 m. J. Gerulai\xc4\x8diui suteiktas docento laipsnis.'